醉後苦熱狂吟
作者：姜特立
朝代：宋

paragraphs: 休說唐裝與晉裝，一絲不掛謾風狂。
登枝解衵不快意，脫帽露頂猶尋常。
我生憚暑老益甚，束縛冠屨如以桎梏置我旁。
安得天風吹上雪山頂，憑陵大叫呼彼蒼。
下臣塵世熱欲死，願借三冬塞空之白雪，十月隕物之繁霜。
陰崖已凍裂復裂，草木禽獸顛且僵。
此時天上天下無暑氣，姜子夜半獨立方清凉。